CELEX: 62011TN0575
Language: et
Date: 2011-11-07 00:00:00
Title: Kohtuasi T-575/11: 7. novembril 2011 esitatud hagi — Inaporc versus komisjon

28.1.2012   
            
            
               ET
            
            
               Euroopa Liidu Teataja
            
            
               C 25/56
            
         
      7. novembril 2011 esitatud hagi — Inaporc versus komisjon
      (Kohtuasi T-575/11)
      (2012/C 25/108)
      Kohtumenetluse keel: prantsuse
      
         Pooled
      
      
         Hageja: Interprofession nationale porcine (Inaporc) (Pariis, Prantsusmaa) (esindajad: advokaadid H. Calvet, Y. Trifounovitch ja C. Rexha)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  Tühistada 29. juuni 2011. aasta otsus K(2011) 4376 lõplik riigiabi NN 10/2010 kohta — Prantsusmaa — Prantsuse sealihatootjate assotsiatsiooni rahastamiseks mõeldud maks (Euroopa Liidu teatajas seni avaldamata) osas, milles sellega tunnistatakse (i) riigiabiks INAPORC-i võetud meetmed ajavahemikus 2004–2008, millega toetatakse tehnilise abi andmist, kvaliteetsete toodete tootmist ja turustamist, uurimis- ja arendustegevust ning reklaami ja (ii) nende meetmete rahastamiseks kasutatavad kohustuslikuks muudetud vabatahtlikud sissemaksed riigi ressurssideks, mis on oluline osa eespool nimetatud riigiabi meetmetest;
               
            
                  —
               
               
                  mõista kohtukulud välja komisjonilt.
               
            
         Väited ja peamised argumendid
      
      Hageja esitab hagi põhjendamiseks kaks väidet.
      
                  1.
               
               
                  Esimese väite kohaselt on rikutud olulisi menetlusnorme, kuna vaidlustatud otsuse põhjendus on ELTL artikli 296 seisukohalt ebapiisav, kuna ei võimalda hagejal aru saada põhjustest, mis viisid komisjoni seisukohale, et Euroopa Liidu Kohtu praktikast tulenevad riigiabi kriteeriumid olid käesolevas asjas täidetud.
               
            
                  2.
               
               
                  Teise väite kohaselt on rikutud ELTL artikli 107 lõiget 1, kuna komisjon on vaidlustatud otsuses:
                  
                              —
                           
                           
                              kvalifitseerinud Inaporci kehtestatud kohustuslikuks muudetud vabatahtlikke sissemakseid riigi ressurssidena ja selle kutseorganisatsiooni võetavaid meetmeid, mida ta rahastab nende sissemaksete abil, riigi võetavate meetmetena;
                           
                        
                              —
                           
                           
                              tuvastanud, et sealihasektoris tootmise, töötlemise ja turustamisega tegelevad ettevõtjad saavad Inaporci võetavate meetmete tulemusel valikuliselt majanduslikku soodustust;
                           
                        
                              —
                           
                           
                              leidnud, et Inaporci võetavad meetmed võivad tekitada riigiabiga võrreldavaid konkurentsimoonutusi.